b'\n_START_ARTICLE_\nSTS-115\n_START_PARAGRAPH_\nSTS-115 oli Nasan 9. syyskuuta 2006 alkanut ja 21. syyskuuta p\xc3\xa4\xc3\xa4ttynyt avaruussukkulalento. Se lennettiin Atlantis-sukkulalla. Lento tunnetaan my\xc3\xb6s Kansainv\xc3\xa4lisen avaruusaseman projektin koodinimell\xc3\xa4 ISS-12A. Lento on 116. avaruussukkulalento ja 27. Atlantiksen lento._NEWLINE_Laukaisu piti alun pit\xc3\xa4en tapahtua jo vuonna 2003, mutta sit\xc3\xa4 jouduttiin lykk\xc3\xa4\xc3\xa4m\xc3\xa4\xc3\xa4n avaruussukkula Columbian tuhouduttua. Sit\xc3\xa4 seuranneet kaksi lentoa, STS-114 ja STS-121, joita kutsutaan \xe2\x80\x9dReturn to Flight\xe2\x80\x9d -lennoiksi, tutkivat sukkulan turvallisuutta. STS-115 on t\xc3\xa4ten ensimm\xc3\xa4inen normaali lento Columbian tuhon j\xc3\xa4lkeen._NEWLINE_Lento jatkoi kansainv\xc3\xa4lisen avaruusaseman rakentamista. Lennon tarkoituksena oli kuljettaa avaruusasemalle kaksi runkoelementti\xc3\xa4 (vasemmanpuoleiset truss-elementit P3 ja P4) sek\xc3\xa4 niihin liittyv\xc3\xa4t kaksi aurinkopaneelia (4A ja 2A) ja akut. Lennolla tehtiin useita avaruusk\xc3\xa4velyj\xc3\xa4 osien asentamiseksi ja aseman valmistamiseksi seuraavaa lentoa (STS-116) varten._NEWLINE_Return to Flight -lentojen j\xc3\xa4lkeen lento STS-115 suunniteltiin toteutettavaksi elokuun lopussa 2006, mutta ensin sit\xc3\xa4 jouduttiin siirt\xc3\xa4m\xc3\xa4\xc3\xa4n hurrikaanivaaran takia (Hurrikaani Ernesto, 2006). T\xc3\xa4m\xc3\xa4n j\xc3\xa4lkeen lentoa jouduttiin siirt\xc3\xa4m\xc3\xa4\xc3\xa4n viallisten polttokennojen ja sensoriongelmien vuoksi syyskuun 9. p\xc3\xa4iv\xc3\xa4\xc3\xa4n 2006 asti. Atlantis laukaistiin 9.9. klo 18.15 Suomen aikaa. Laskeutuminen tapahtui 21. syyskuuta klo 13.21 Suomen aikaa Kennedyn avaruuskeskukseen.'